Na wsy wobchod měć dźensniši dźeń wjace samozrozumliwe njeje. We wobłuku lětušeho lětnjeho seriala smy so na wsach rozhladowali, zo bychmy swojim čitarjam tu abo tamnu wjesnu předawarnju předstajili.
Nadměru wulki teddyjowy bar trónuje nad polcami z hrajkami. Zdawa so, kaž by wón wony wobłuk we „wobchodźiku na róžku“ při Rakečanskim torhošću derje wobstražował. Namakaš tam najwšelakoriše wudźěłki, kotrež dadźa wutrobam naj- młódšich kupcow hnydom spěšnišo bić.
„Hrajki su jedyn stołp mojeho poskitka, z kotrymž sym nimo pisanskich tworow wobchod 1995 wotewrěła.“ To praji Martina Kappler, mějićelka małeho raja tysac drobnych tworow. We Wojerowskim hosćencu Treff 8 wukubłana kucharka dźěłaše za čas Němskeje demokratiskeje republiki w kuchni wuwozneho mosta w Bjerwałdskej brunicowej jamje. „Sym rady kuchariła. Towaršnostny přewrót pak skićeše mi šansu so zesamostatnić. Dach so w Budyšinje na drobnowikowansku překupču překubłać. Wšako chcych něšto činić, při čimž mam zwisk k ludźom“, wona powěda.
szl_Latn slv_Latn szl_Latn